# Toimintasuunnitelma vuodelle 2024

Suomen Anestesiasairaanhoitajat ry on aatteellinen yhdistys, jonka kotipaikka on Helsinki ja toiminta-alue koko Suomi.

Vuoden 2024 aikana Yhdistys jatkaa anestesiasairaanhoitajien osaamisen ja koulutuksen kehittämistyötä. Yhdistys pyrkii järjestämään toimintavuoden aikana kahdet koulutuspäivät ja julkaisemaan jäsenlehti Spiriumia neljä kertaa.

Suomen Anestesiasairaanhoitajat ry tekee edelleen työtä anestesiasairaanhoitajien erikoistumiskoulutuksen saamiseksi Suomeen.

Toimintaa, koulutusta, perehdytystä ja ammatillista kasvua ohjaamaan on vuonna 2013 tehty Anestesiasairaanhoitajan osaamisvaatimukset. Osaamisvaatimusten päivittäminen on aloitettu vuoden 2023 aikana ja ne pyritään saamaan valmiiksi vuonna 2024.

**Yhdistyksen toiminta**

1. **Tavoitteet**

* Kehittää moniammatillista yhteistyötä potilaan perioperatiiviseen hoitoketjuun osallistuvan henkilöstön välillä
* Lisätä jäsenistön ammatillista osaamista koulutuksilla ja julkaisuilla
* Vaikuttaa sairaanhoitajan koulutuksen kehittämiseen perioperatiivisen hoitotyön osalta
* Lisätä ja tukea anestesiahoitotyön tutkimusta
* Ylläpitää tutkimus- ja projektiaihepankkia
* Osallistua perioperatiivisen hoitoprosessin kehittämiseen lisäämällä potilasturvallisuusosaamista ja näyttöön perustuvaa hoitotyötä
* Tukea anestesiasairaanhoitajien ammatti-identiteetin muodostumista, kehittymistä ja säilymistä
* Toteuttaa jäsenrekrytointia koulutuspäivien, sosiaalisen median ja verkkosivujen kautta
* Osallistuu pohjoismaiseen ja kansainväliseen yhteistyöhön sekä edistää omalta osaltaan anestesiahoitotyön ja anestesiasairaanhoitajan työn näkyväksi saamista

1. **Hallitus**

* Yhdistyksen hallituksessa on vuonna 2024 puheenjohtaja ja 6 varsinaista jäsentä sekä 6 varajäsentä.
* Hallitus kokoontuu toimintavuoden 2024 aikana 6-8 kertaa
* Jäsenistö valitsee syyskokouksessa yhdistykselle puheenjohtajan ja Yhdistyksen hallitus valitsee keskuudestaan varapuheenjohtajan. Muut hallitustehtävät (sihteeri, rahastonhoitaja, pohjoismainen yhteyshenkilö, kansainvälinen yhteyshenkilö (IFNA/ICPAN), Spiriumin toimituskunta (päätoimittaja ja toimittaja/-t), jäsensihteeri, verkkosivujen vastaava toimittaja, sosiaalisen median vastaava ja tietosuojavastaava) jaetaan hallituksen jäsenten tai varajäsenten kesken.

1. **Jäsenistö**

* Jäsenistöä ja sairaanhoidon opiskelijoita tiedotetaan Yhdistyksestä ja sen toiminnasta sekä kannustetaan osallistumaan yhdistystoimintaan.
* Yhdistyksen hallitus antaa pyydettäessä lausuntoja jäsenistöä, anestesiahoitotyötä ja alan koulutusta koskevissa asioissa.
* Jäsenistöä tuetaan osallistumaan syyskoulutuspäiville edullisemmalla jäsenhinnalla.

1. **Koulutustoiminta**

* Koulutuspäivät

Anestesiakurssi (30.) järjestetään 21.-22.03.2024 Kuopiossa yhdessä Suomen Anestesiologiyhdistyksen kanssa. Tieteellisestä ohjelmasta vastaa Suomen Anestesiologiyhdistys ja koulutuspäivien muista järjestelyistä Yhdistys.

Syyskoulutuspäivät järjestetään 10.-11.10.2024 Helsingissä*.* Syyskoulutuspäiville voidaan tarvittaessa järjestää myös rinnakkaisohjelmaa.

Koulutuspäivien luentokokonaisuudet muodostuvat aiempien koulutuspäivien yhteydessä saaduista palautteista, toiveista sekä ajankohtaisista teemoista ja alueellisesta erityisosaamisesta.

* Paikallinen toiminta

Yhdistyksen hallitus voi harkintansa mukaan tukea taloudellisesti työn ulkopuolisia paikallisia anestesiahoitotyötä kehittäviä koulutustilaisuuksia.

* Apurahat ja huomionosoitukset

Yhdistys jakaa taloudellisen tilanteensa salliessa itse tai lahjoittaa varoja Suomen Anestesiasairaanhoitajien Säätiölle jaettavaksi apurahoina.

Yhdistys voi myös harkintansa mukaan tukea taloudellisesti jäsentensä anestesiahoitotyötä edistäviä hankkeita ja palkita ansioituneita jäseniään.

1. **Julkaisutoiminta**

* Yhdistys julkaisee neljä kertaa vuodessa ilmestyvää jäsenlehteä Spiriumia, joka on jäsenten luettavissa myös sähköisenä Yhdistyksen ylläpitämillä verkkosivuilla [www.sash.fi](http://www.sash.fi). Yhdistyksen talouden turvaamiseksi hallitus voi harkita lehden julkaisemista poikkeuksellisesti ainoastaan verkkojulkaisuna.
* Julkaisutoiminnasta on mediakortti yrityksiä varten suomeksi, ruotsiksi ja englanniksi.
* Lehdessä ja verkkosivuilla tiedotetaan yhdistystoiminnasta ja hallituksen päätöksistä sekä julkaistaan alaan liittyviä artikkeleita, opinnäytetyötiivistelmiä, koulutuspäivien luentolyhennelmiä ja matkaraportteja. Kirjoituskielenä on suomi ja ruotsi, tarvittaessa englanti.
* Spiriumin suunnitelmat vuodelle 2024

Suunniteltu aikataulu vuodelle 2024

1/24 aineistopäivä 18.1.2024 (suunniteltu ilmestyminen vko 10)

2/24 aineistopäivä 18.4.2024 (suunniteltu ilmestyminen vko 23)

3/24 aineistopäivä 15.8.2024 (suunniteltu ilmestyminen vko 40)

4/24 aineistopäivä 17.10.2024 (suunniteltu ilmestyminen vko 49)

* Sosiaalisen median suunnitelmat 2024

Yhdistyksen sosiaalisen median käyttöä jatketaan. Mediaa lisättäessä aihetunnisteena käytetään *#anestesiaa*.

1. **Yhteistoiminta**

* Yhdistys on yhteydessä alan muihin yhdistyksiin valtakunnallisesti ja kansainvälisesti. Yhdistys pitää yhteyttä alan opettajiin, opiskelijoihin, oppilaitoksiin ja koulutuksesta päättäviin tahoihin sekä terveydenhuollon toimijoita valvoviin viranomaistahoihin. Yhdistys ylläpitää kontakteja alan yrityksiin.
* Yhdistys tekee yhteistyötä Suomen Anestesiologiyhdistyksen ja muiden anestesia- ja perioperatiiviseen hoitotyöhön läheisesti liittyvien yhdistysten kanssa.
* Yhdistys tekee kansainvälistä yhteistyötä NOSAMin, ICPANin ja IFNAn kanssa.

1. **Talous**

* Yhdistyksen vuoden 2024 tulo- ja menoarvio perustuu jäsenmaksutuloihin, koulutuspäivien osallistumismaksuista ja näyttelytilojen tuotosta sekä julkaisujen mainostilan myynnistä saataviin tuloihin.
* Tarkka taloussuunnitelma käy ilmi vuodelle 2024 laaditusta tulo- ja menoarviosta.

1. **Kansainvälinen ja pohjoismainen toiminta**

* Kansainväliset tehtävät jaetaan toimintavuonna 2024 edelleen kahden hallituksen jäsenen tai varajäsenen kesken (ICPAN / IFNA). Kansainvälinen yhteyshenkilö (IFNA) toimii myös Suomen maaedustajana IFNA:ssa. IFNA:n maaedustajien kokous järjestetään toukokuussa 2024.
* Yhdistyksen Pohjoismainen yhteyshenkilö osallistuu NOSAM-yhteistyöhön aiempien vuosien tapaan. NOSAM-kokous 2024 on tarkoitus järjestää Tanskassa touko-kesäkuun vaihteessa.

Oulussa 04.10.2023

Suomen Anestesiasairaanhoitajat ry:n hallitus

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Sari Pyhälä Markus Sjögren

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_ Joni Karjalainen Anna Rantanen

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Outi Huhtala Krista Havonen

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Joni Niskanen